KLASA: 944-06/24-01/22

URBROJ: 2176-4-02-24-1

Novska, 16. svibnja 2024.

Na temelju članka 47. stavak 3. Statuta Grada Novske („Službeni vjesnik“ Grada Novske, broj: 8/21, 13/23) i članka 7. Odluke o davanju na korištenje javnih površina i dijelova neizgrađenog građevinskog zemljišta u vlasništvu Grada Novske („Službeni vjesnik“ Grada Novske, broj 30/18), Grad Novska objavljuje

**JAVNI NATJEČAJ**

**za davanje na korištenje javne površine i kioska**

**1. PREDMET KORIŠTENJA**

Grad Novska daje na korištenje javnu površinu i kiosk u Novskoj, Trg Luke Ilića Oriovčanina bb.

|  |  |  |  |  |  |
| --- | --- | --- | --- | --- | --- |
| **LOKACIJA**  **JAVNE POVRŠINE** | **BROJ PRODAJNIH MJESTA** | **POVRŠINA U m2** | **POČETNI IZNOS NAKNADE** | **DJELATNOST** | **ROK KORIŠTENJA** |
| Novska, Trg Luke Ilića Oriovčanina bb, dio kč. br. 2989/1 k.o. Novska, lokacija 2. javna površina i kiosk | 1 | Javna površina i kiosk  8,64 m2 | 70 EUR mjesečno za javnu površinu,  15 EUR mjesečno  za kiosk (na ugovorenu naknadu za kiosk obračunava se PDV) | prodaja kruha, pekarskih proizvoda i prerađevina, mlijeka i mliječnih proizvoda, jednostavne ugostiteljske usluge u kiosku,  uslužne djelatnosti | 5 godina |

Javna površina i kiosk daju se na korištenje u viđenom stanju. Ponuditelji su dužni vlastitim sredstvima urediti kiosk i privesti ga ugovorenoj namjeni uz prethodnu suglasnost grada. Prije podnošenja ponude ponuditelji su obvezni provjeriti kod nadležnih državnih tijela da li je utvrđena djelatnost tehnički moguća u kiosku te nakon sklapanja ugovora o svom trošku ishoditi sve dozvole i suglasnosti, odnosno minimalno tehničke uvjete za ugovorenu djelatnost.

Ponuditelj nema pravo na povrat uloženih, a neamortiziranih sredstava ako otkaže ugovor o korištenju javne površine i kioska prije isteka ugovorenog roka ili ako ugovor otkaže davatelj korištenja zbog neizvršavanja ugovornih obveza od strane korisnika. Potpisom ugovora ponuditelj se odriče prava primjene instituta stjecanja bez osnove i/ili poslovodstva bez naloga (bez obzira je li za takve radove imao suglasnost nadležnog tijela grada Novske).

Ponude ponuditelja koji imaju dugovanja prema gradu Novska na dan podnošenja ponude po bilo kojoj osnovi, neće se uzeti u razmatranje.

**2. ROK KORIŠTENJA**

Određeno vrijeme od 5 godina, počevši od dana sklapanja ugovora o davanju na korištenje javne površine.

**3. UVJETI NATJEČAJA**

Pisanu ponudu mogu podnijeti pravne i fizičke osobe koje su registrirane za obavljanje djelatnosti za koju se natječu. Ako ponuditelj na dan zaključenja natječaja ima dugovanje prema proračunu grada Novska njegova ponuda neće se uzeti u obzir prilikom odabira najpovoljnije ponude.

Ponuditelj je dužan prije podnošenja ponude uplatiti jamčevinu u iznosu od 84,00 EUR na žiro-račun grada Novske IBAN: HR4023400091829300005, poziv na broj: 68-7706-OIB.

Ponuditeljima čija ponuda ne bude prihvaćena jamčevina se vraća u roku 8 dana od konačnosti odluke o izboru najpovoljnijeg ponuditelja. Odabranom ponuditelju jamčevina se uračunava u naknadu. Gradonačelnik grada Novske donosi odluku o najpovoljnijoj ponudi, a ponuditelji će o istoj biti obaviješteni u roku od 8 dana. Izabrani ponuditelj obvezan je s gradom Novska zaključiti ugovor o korištenju javne površine i postaviti kiosk na lokaciju te započeti djelatnost u roku 30 dana od dana sklapanja ugovora.

**4. PONUDA I KRITERIJ ZA ODABIR PONUDE**

**Pisana ponuda mora sadržavati:**

1. ime i prezime ponuditelja, OIB i adresa, broj lokacije javne površine i kioska, za koju podnosi ponudu,

2. opis djelatnosti koju namjerava obavljati u kiosku,

3. visinu mjesečne naknade za korištenje javne površine i korištenje kioska u EUR-ima (naknadu za javnu površinu i naknadu za kiosk iskazati odvojeno),

4. dokaz o uplaćenoj jamčevini ,

5. broj računa ponuditelja za povrat jamčevine.

Ugovor o davanju na korištenje javne površine sklapa se kao ovršna isprava i potvrđuje kod javnog bilježnika o trošku ponuditelja.

**Uz ponudu treba priložiti:**

1. presliku osobne iskaznice za fizičke osobe ako je ponuditelj fizička osoba,

2. izvadak iz sudskog registra ili ovjerena preslika za pravne osobe ili ovjerena preslika rješenja o obrtu ako je ponuditelj obrtnik,

3. potvrdu da nema dugovanja prema Gradu Novska.

**Javni natječaj je otvoren do 5. lipnja 2024. godine do 9 sati. Pisane ponude se dostavljaju na adresu: Grad Novska, Trg dr. Franje Tuđmana 2, 44330 Novska, s naznakom «Natječaj za zakup javne površine i kioska“, NE OTVARAJ“.**

**Javno otvaranje ponuda obavit će Povjerenstvo Grada Novske u Gradskoj vijećnici Grada Novske, 5. lipnja 2024. u 9,15 sati.**

Kriterij za izbor najpovoljnije ponude je najviši ukupni iznos mjesečne naknade za javnu površinu i kiosk iskazan u EUR.

Informacije o lokacijama mogu se dobiti u Upravnom odjelu za komunalni sustav, prostorno planiranje i zaštitu okoliša grada Novske, Trg dr. Franje Tuđmana 2, Novska (soba 222) osobno ili na tel. 044/691520.

**GRADONAČELNICA**

**Marija Kušmiš, mag. oec., v.r.**